CELEX: 32006D0310
Language: sk
Date: 2006-04-21 00:00:00
Title: 2006/310/ES: Rozhodnutie Komisie z  21. apríla 2006 , ktorým sa na účely prispôsobenia technickému pokroku mení a dopĺňa príloha k smernici Európskeho parlamentu a Rady 2002/95/ES, pokiaľ ide o výnimky pre použitie olova  [oznámené pod číslom K(2006) 1622]   (Text s významom pre EHP)

28.4.2006   
            
            
               SK
            
            
               Úradný vestník Európskej únie
            
            
               L 115/38
            
         
      ROZHODNUTIE KOMISIE
   
   z 21. apríla 2006,
   ktorým sa na účely prispôsobenia technickému pokroku mení a dopĺňa príloha k smernici Európskeho parlamentu a Rady 2002/95/ES, pokiaľ ide o výnimky pre použitie olova
   [oznámené pod číslom K(2006) 1622]
   (Text s významom pre EHP)
   (2006/310/ES)
   KOMISIA EURÓPSKYCH SPOLOČENSTIEV,
   so zreteľom na Zmluvu o založení Európskeho spoločenstva,
   so zreteľom na smernicu Európskeho parlamentu a Rady 2002/95/ES z 27. januára 2003 o obmedzení používania určitých nebezpečných látok v elektrických a elektronických zariadeniach (1), a najmä na jej článok 5 ods. 1 písm. b),
   keďže:
   
               (1)
            
            
               Podľa smernice 2002/95/ES sa od Komisie vyžaduje, aby prehodnotila určité nebezpečné látky, ktoré sú podľa článku 4 ods. 1 tejto smernice zakázané.
            
         
               (2)
            
            
               Určité materiály a komponenty, ktoré obsahujú olovo, by sa mali z tohto zákazu vyňať, keďže ešte nie je možné vyhnúť sa používaniu týchto nebezpečných látok v príslušných špecifických materiáloch a komponentoch.
            
         
               (3)
            
            
               Určité materiály a komponenty, ktoré obsahujú olovo, by sa mali z tohto zákazu vyňať, keďže negatívny vplyv na životné prostredie, zdravie a/alebo bezpečnosť spotrebiteľa, ktorý by mohla spôsobiť náhrada, pravdepodobne preváži nad jej výhodami, pokiaľ ide o životné prostredie, zdravie a/alebo bezpečnosť spotrebiteľa.
            
         
               (4)
            
            
               Rozsah niektorých výnimiek z tohto zákazu pre určité špecifické materiály alebo komponenty by sa mal obmedziť, aby sa nebezpečné látky v elektrických a elektronických zariadeniach postupne prestali používať, keďže ich použitiu na tento účel sa bude možné vyhnúť.
            
         
               (5)
            
            
               Podľa článku 5 ods. 1 písm. c) smernice 2002/95/ES sa musí každá výnimka v prílohe preskúmať aspoň každé štyri roky alebo štyri roky po doplnení položky do zoznamu s cieľom posúdiť vypustenie materiálov a komponentov elektrických a elektronických zariadení z prílohy, ak ich odstránenie alebo nahradenie prostredníctvom zmien v konštrukcii alebo zmien materiálov a komponentov, ktoré nevyžadujú žiadne materiály alebo látky uvedené v článku 4 ods. 1 uvedenej smernice, je technicky alebo vedecky uskutočniteľné za predpokladu, že záporné vplyvy na životné prostredie, zdravie a/alebo bezpečnosť spotrebiteľa spôsobené nahradením neprevážia nad jej možnými výhodami pre životné prostredie, zdravie a/alebo bezpečnosť spotrebiteľa.
            
         
               (6)
            
            
               Smernica 2002/95/ES by sa preto mala zodpovedajúcim spôsobom zmeniť a doplniť.
            
         
               (7)
            
            
               Podľa článku 5 ods. 2 smernice 2002/95/ES sa Komisia poradila s výrobcami elektrických a elektronických zariadení, prevádzkovateľmi recyklačných a spracovateľských zariadení, environmentálnymi organizáciami a zamestnaneckými a spotrebiteľskými zväzmi.
            
         
               (8)
            
            
               Opatrenia stanovené v tomto rozhodnutí sú v súlade so stanoviskom výboru zriadeného článkom 18 smernice Rady 75/442/EHS (2),
            
         PRIJALA TOTO ROZHODNUTIE:
   Článok 1
   Príloha k smernici 2002/95/ES sa mení a dopĺňa tak, ako je stanovené v prílohe k tomuto rozhodnutiu.
   Článok 2
   Toto rozhodnutie je určené členským štátom.
   
      V Bruseli 21. apríla 2006
      
         
            Za Komisiu
         
         Stavros DIMAS
         
         
            člen Komisie
         
      
   
   
      (1)  Ú. v. EÚ L 37, 13.2.2003, s. 19. Smernica naposledy zmenená a doplnená rozhodnutím Komisie 2005/747/ES (Ú. v. EÚ L 280, 25.10.2005, s. 18).
   
      (2)  Ú. v. ES L 194, 25.7.1975, s. 39. Smernica naposledy zmenená a doplnená nariadením Európskeho parlamentu a Rady (ES) č. 1882/2003 (Ú. v. EÚ L 284, 31.10.2003, s. 1).
   
      PRÍLOHA
      V prílohe k smernici 2002/95/ES sa pridávajú tieto body 16 až 20:
      
         
                     „16.
                  
                  
                     Olovo v lineárnych žiarovkách s rúrkami pokrytými vrstvou kremičitanu.
                  
               
                     17.
                  
                  
                     Halid olova ako činidlo žiarenia vo vysokotlakových výbojkách používaných v profesionálnej reprografii.
                  
               
                     18.
                  
                  
                     Olovo ako aktivátor vo fluorescenčnom prachu (olovo max. 1 % hmotnosti) vo výbojkách, ak sa používajú ako opaľovacie lampy, ktoré obsahujú fosfory ako napríklad BSP (BaSi2O5:Pb), ako aj ako špeciálne lampy na reprografiu diazo tlačou, litografiu, pasce na hmyz, fotochemické a konzervačné postupy, ktoré obsahujú fosfory ako napríklad SMS [(Sr,Ba)2MgSi2O7:Pb].
                  
               
                     19.
                  
                  
                     Olovo s PbBiSn-Hg a PbInSn-Hg v špecifických zlúčeninách ako hlavný amalgám a s PbSn-Hg ako pomocný amalgám vo veľmi kompaktných energeticky úsporných lampách.
                  
               
                     20.
                  
                  
                     Oxid olova v skle používaný na prepojenie predných a zadných substrátov plochých fluorescenčných lámp používaných na obrazovky z tekutých kryštálov (LCD).“